**ព្រះរាជាណាចក្រកម្ពុជា**

**ជាតិ សាសនា ព្រះមហាក្សត្រ**

rr°ss

​​​​

**ក្រសួងអប់រំ យុវជន និងកីឡា**

**សាកលវិទ្យាល័យគ្រប់គ្រង និងសេដ្ឋកិច្ច**

3

គោលការណ៍

នីតិវិធី និង វិធីសាស្ត្រនៃការបង្រៀន

ដោយផ្តោតលើការសិក្សា និងស្រាវជ្រាវ

របស់សាស្ត្រាចារ្យនៃសាកលវិទ្យាល័យគ្រប់គ្រង និងសេដ្ឋកិច្ច

​​​​​​​​​​​​​​​**-**បានឃើញព្រះរាជក្រម ០២/រកម/០១៩៦.០១ ចុះថ្ងៃទី ២៤ ខែ មករា ឆ្នាំ ១៩៩៦ ដែលប្រកាសឱ្យប្រើច្បាប់ ស្តីពីការបង្កើតក្រសួងអប់រំ យុវជន និងកីឡា

-បានឃើញព្រះរាជក្រឹត្យ នស/រកត/០៣០៣/១២៩ ចុះថ្ងៃទី ៣១ ខែ មីនា ឆ្នាំ ២០០៣ ស្តីពីការទទួលស្គាល់គុណភាពអប់រំឧត្តមសិក្សា

-បានឃើញអនុក្រឹត្យលេខ ០១ អនក្រ ចុះថ្ងៃទី ២០ ខែ មករា ឆ្នាំ ១៩៩២ ស្តីពីការបង្កើត និងការគ្រប់គ្រងគ្រឹះស្ថានឧត្តមសិក្សា និងសិក្សាឯកទេស

-បានឃើញអនុក្រឹត្យលេខ ៥៤ អនក្រ.បក ចុះថ្ងៃទី ១៣ ខែ មិថុនា ឆ្នាំ ២០០២ ស្តីពី លក្ខណៈវិនិច្ឆ័យនៃការបង្កើតសាកលវិទ្យាល័យ

-បានឃើញអនុក្រឹត្យលេខ ២៥ អនក្រ.បក ចុះថ្ងៃទី ០៧ខែ មីនា ឆ្នាំ ២០០៦ ស្តីពីការទទួលស្គាល់ការប្រែក្លាយ ពីវិទ្យាស្ថានគ្រប់គ្រង និងសេដ្ឋកិច្ចទៅជា សាកលវិទ្យាល័យគ្រប់គ្រង និងសេដ្ឋកិច្ច ដោយរាជ រដ្ឋាភិបាល នៃព្រះរាជាណាចក្រកម្ពុជា

-យោងតាមលក្ខន្តិកៈទូទៅស្តីពីការគ្រប់គ្រង និងការប្រព្រឹត្តទៅ របស់សាកលវិទ្យាល័យគ្រប់គ្រង និងសេដ្ឋកិច្ច

-យោងតាមការចំាបាច់របស់សាកលវិទ្យាល័យគ្រប់គ្រង និងសេដ្ឋកិច្ច

ដើម្បីឱ្យសាស្រ្តាចារ្យធ្វើការបណ្តុះបណ្តាលនិស្សិត ប្រកបដោយគុណភាព និងប្រសិទ្ធភាព គណៈគ្រប់គ្រងសាកលវិទ្យាល័យគ្រប់គ្រង និង សេដ្ឋកិច្ចបានដាក់ចេញនូវគោលការណ៍ស្តីពីវិធីសាស្រ្តក្នុងការបង្រៀនសម្រាប់សាស្រ្តាចារ្យអនុវត្តដែលមានខ្លឹមសារដូចតទៅ៖

ជំពូក១

បញ្ញត្តិទូទៅ

**ប្រការ១:** គោលការណ៍នេះមានឈ្មោះថា “គោលការណ៍​ នីតិវិធី និងវិធីសាស្រ្តបង្រៀន“ ត្រូវបានរៀបចំចង​​ក្រងឡើង និងអនុម័តឱ្យប្រើប្រាស់ដោយថ្នាក់ដឹកនាំសាកលវិទ្យាល័យក្នុងគោលដៅនិងព្រំដែន អនុវត្តចំពោះក្របខ័ណ្ឌ របស់សាកលវិទ្យាល័យគ្រប់គ្រង និងសេដ្ឋកិច្ច នៅគ្រប់ទីតាំងទាំងអស់ដែលមាននៅក្នុងព្រះរាជាណាចក្រកម្ពុជា។

**ប្រការ២:** គោលការណ៍នេះ មានគោលបំណង ទុកជាមូលដ្ឋានក្នុងការតម្រង់ទិសចំពោះការងារបង្រៀនរបស់សាស្ត្រាចារ្យសាកលវិទ្យាល័យគ្រប់គ្រង និងសេដ្ឋកិច្ច ដើម្បីជម្រុញឱ្យការបង្រៀនទទួលបាននូវគុណភាព និងប្រសិទ្ធិភាពខ្ពស់។

ជំពូក២

វិធីសាស្រ្តនៃការបង្រៀន

១-វិធីសាស្រ្តបង្រៀន

**ប្រការ៣:** សាស្ត្រាចារ្យត្រូវប្រកាន់ខ្ជាប់ នូវវិធីសាស្ត្របង្រៀនតាមរបៀប និស្សិតមជ្ឈមណ្ឌលមានន័យថា សាស្ត្រាចារ្យត្រូវជម្រុញឱ្យនិស្សិតមានសកម្មភាពច្រើនជាងសកម្មភាពរបស់សាស្ត្រាចារ្យ។

**ប្រការ៤:** សាស្ត្រាចារ្យត្រូវរៀបចំគម្រោងមេរៀនឱ្យបានច្បាស់លាស់ និងធ្វើការបង្ហាញខ្លឹមសារមេរៀនជាសង្ខេបដល់និស្សិតនៅពេលចាប់ផ្តើមដំបូង ដើម្បីឱ្យនិស្សិតមានការយល់ដឹងពីគោលបំណងមេរៀន​ លទ្ធផលសិក្សាដែលរំពឹងទុកពីមេរៀននីមួយៗ នៃមុខវិជ្ជាទាំងមូល។

**ប្រការ៥:** សាស្ត្រាចារ្យត្រូវណែនាំពីវិធីសាស្ត្រនៃការបង្រៀន និងការវាយតម្លៃរបស់ខ្លួន ឱ្យនិស្សិតបានដឹងដូចខាងក្រោម៖

 -ការបង្ហាញទ្រឹស្តី

 -ការពិភាក្សា ជាក្រុម

 -ការចូលរួមសកម្មភាពនានាក្នុងថ្នាក់

 -ការអនុវត្តន៍ និងចុះកម្មសិក្សា

 -ការតាមដានវត្តមានសិក្សា

 -ការដាក់កិច្ចការផ្ទះ

 -ការដាក់កិច្ចការស្រាវជ្រាវ

 -ការប្រឡងពាក់កណ្តាលវគ្គ

 -ការប្រឡងបញ្ចប់វគ្គ

**ប្រការ៦:** សាស្រ្តាចារ្យត្រូវណែនាំពីសម្ភារៈឧបទ្ទេសសម្រាប់ប្រើប្រាស់នៅក្នុងការបង្រៀន និងការរៀន ដើម្បីឱ្យដំណើរការ ទទួលបាននូវជោគជ័យ និងមានគុណភាព។

**ប្រការ៧:** សាស្ត្រាចារ្យត្រូវជម្រុញឱ្យនិសិ្សតប្រឹងប្រែង ក្នុងកិច្ចការស្រាវជ្រាវ តាមរយៈការរៀបចំក្រុមពិភាក្សា និងដាក់កិច្ចការស្រាវជ្រាវដល់និសិ្សតឱ្យបានច្រើន។

**ប្រការ៨:** សាស្ត្រាចារ្យត្រូវយល់ដឹងពីចំណងជើងសៀវភៅដែលមាននៅក្នុងបណ្ណាល័យដែលពាក់ព័ន្ធ នឹងមេរៀនរបស់ខ្លួន ដើម្បីណែនាំនិសិ្សតឱ្យចូលសិក្សាស្រាវជ្រាវ។

**ប្រការ៩:** សាស្ត្រាចារ្យត្រូវដាស់តឿន ណែនាំនិសិ្សតពីក្រមសីលធម៌ វិជ្ជាជីវៈដែលពាក់ព័ន្ធនឹងមុខវិជ្ជានីមួយៗដែលខ្លួនបង្រៀនជាប្រចាំ។

២-ការដាក់កិច្ចការ និងការផ្តល់ពិន្ទុ

**ប្រការ១០:** សាស្ត្រាចារ្យត្រូវដាក់ការងារឱ្យនិស្សិតជាប្រចាំដូចជា៖

 **-**សំណូរសរសេរក្នុងថ្នាក់ (Quiz )

 -កិច្ចការផ្ទះ

 -ការពិភាក្សាជាក្រុម

 -កិច្ចការស្រាវជ្រាវ ផ្ទាល់ខ្លួន ឬជាក្រុម

 -ការធ្វើបទបង្ហាញ

**ប្រការ១១:** សាស្ត្រាចារ្យត្រូវរៀបចំវិញ្ញាសាប្រឡងនីមួយៗរួមមាន៖

 ១-សំនួរសរសេរពី ៤០%-៥០%

 ២- សំណួរសរសេរត្រូវរៀបជាទម្រង់បើក (សំណូរត្រិះរិះពិចារណា)

 ៣- QGM ពី ៥០%-៦០% (គូសរង្វង់ព័ទ្ធ ប្រើសញ្ញា Circling or Putting Tick កំណត់ត្រូវ ឬខុស True or False បំពេញចន្លោះ Fill in the Blanks......

**ប្រការ១២:** សាស្ត្រាចារ្យត្រូវផ្តល់ពិន្ទុ ១០០ភាគរយចំពោះគ្រប់មុខវិជ្ជាទាំងអស់។

**ប្រការ១៣:** ការផ្តល់ពិន្ទុ១០០ភាគរយត្រូវបែងចែកជា៖

 -វត្តមានសិក្សា ១០%

 -លំហាត់និងកិច្ចការស្រាវជ្រាវ ១៥%

 -កិច្ចការប្រឡងពាក់កណ្តាលវគ្គ ២៥%

 -កិច្ចការប្រឡងបញ្ចប់វគ្គ ៥០%

**ប្រការ១៤:** រាល់លទ្ធផលនៃកិច្ចការផ្សេងៗ និងការប្រឡង សាស្រ្តាចារ្យត្រូវផ្តល់ហេតុផលនៃការផ្តល់ពិន្ទុដល់និសិ្សតក្នុងករណីនិសិ្សតមានការតវ៉ាចំពោះលទ្ធផលរបស់ខ្លួន។

៣-លទ្ធផលការសិក្សា

**ប្រការ១៥:** សាស្ត្រាចារ្យត្រូវធ្វើការវាយតម្លៃវាស់ស្ទង់លទ្ធផលសិក្សារបស់និសិ្សតរៀងរាល់ពេលបញ្ចប់មេរៀននីមួយៗ និងមុខវិជ្ជាទាំងមូលលើៈ

-ចំណេះដឹង (ពុទ្ធិ)

 -ជំនាញវិជ្ជាជីវៈ (Hard and soft skills)

 -ឥរិយាបទ

 -សមត្ថភាព(ចំណេះធ្វើ)

**ប្រការ១៦:** សាស្រ្តាចារ្យត្រូវណែនាំពីចំណុចខ្វះខាតដែលរកឃើញខាងលើ ដើម្បីឱ្យនិសិ្សតអាចធ្វើកែប្រែ សិក្សាស្វែងយល់បន្ថែមសម្រាប់មុខវិជ្ជាក្រោយៗបន្ទាប់ទៀត។

**ប្រការ១៧:** សាស្ត្រាចារ្យត្រូវរក្សាទំនាក់ទំនងឱ្យបានល្អជាប្រចាំជាមួយសាកលវិទ្យាល័យ និងនិសិ្សតដើម្បីជួយបំពេញបន្ថែមដល់និសិ្សតនូវចំនុចខ្វះខាតទាក់ទង នឹងមុខវិជ្ជាដែលខ្លួនបានបង្រៀន។

៤-ការលើកទឹកចិត្តនិស្សិត

**ប្រការ១៨:** សាស្ត្រាចារ្យត្រូវលើកទឹកចិត្តនិស្សិតឱ្យចូលរួមសិក្សាគ្រប់មុខវិជ្ជាតាមកម្មវិធីសិក្សា។

**ប្រការ១៩:** សាស្រ្តាចារ្យត្រូវផ្តល់ការលើកទឹកចិត្តដល់និសិ្សតពូកែ និងសកម្មតាមរយៈ ៖

 -ផ្តល់ពិន្ទុបន្ថែម

 -សរសើរផ្ទាល់មាត់ ឬរង្វាន់ផ្សេងៗ

 -ផ្តល់អាទិភាពសម្រាប់ការចុះកម្មសិក្សាតាមបណ្តាស្ថាប័ននានា

 -ផ្តល់ឱកាសសម្រាប់ជំនួយកិច្ចការបង្រៀនរបស់សាស្រ្តាចារ្យ

 -ផ្តល់អនុសាសន៍សម្រាប់ការងារផ្សេងៗ

**ប្រការ២០:** សាស្រ្តាចារ្យមានសិទ្ធិផ្តល់លិខិតសរសើរដល់និសិ្សតពូកែ និងសកម្ម លើមុខវិជ្ជារបស់ខ្លួន។

**ប្រការ២១:** សាស្ត្រាចារ្យមិនត្រូវមានភាពលំអៀងទៅលើនិស្សិតណាមួយឡើយ និងត្រូវយកចិត្តទុកដាក់បន្ថែមទៅលើនិស្សិតដែលរៀនខ្សោយ។

**៥-**ការវាយតម្លៃការបង្រៀន

**ប្រការ២២:** សាស្រា្តចារ្យត្រូវបានវាយតម្លៃការបង្រៀនរបស់ខ្លួន តាមរយៈការធ្វើសម្រង់មតិរបស់និស្សិតចំពោះការបង្រៀនផ្ទាល់នៅតាមថ្នាក់នីមួយៗ នៅរៀងរាល់ដើមឆមាស(ក្រោយបង្រៀនបានពី ៩-១២ម៉ោង)។ ការធ្វើសម្រង់មតិនេះ និស្សិតមានសិទ្ធិក្នុងការបញ្ចេញមតិផ្ទាល់ខ្លួន និងសំណូមពរដោយយោងទៅតាមការយល់ឃើញអំពីសកម្មភាព និងវិធីសាស្ត្របង្រៀនរបស់សាស្ត្រាចារ្យ។

**ប្រការ២៣:** សាស្ត្រាចារ្យថ្មី សាស្រ្តាចារ្យបង្រៀនមុខវិជ្ជាថ្មី ឬសាស្រ្តាចារ្យដែលទទួលបានលទ្ធផលវាយតម្លៃមិនល្អពីនិសិ្សត នឹងត្រូវបានវាយតម្លៃបន្ថែម ដោយគណៈកម្មការវាយតម្លៃគុណភាពអប់រំផ្ទៃក្នុង តាមរយៈការចុះអង្កេតការបង្រៀនរបស់សាស្ត្រាចារ្យក្នុងថ្នាក់ផ្ទាល់។

**ប្រការ២៤:** ក្រោយពីបានធ្វើការវាយតម្លៃរួចមកសាកលវិទ្យាល័យនឹងចេញលទ្ធផលវាយតម្លៃជូនសាស្ត្រាចារ្យ​​​ ដើម្បីឱ្យគាត់ធ្វើការពង្រឹង និងកែប្រែនូវចំណុចខ្វះខាតរបស់ខ្លូន។ សាស្រ្តាចារ្យត្រូវឆ្លើយតបទៅនឹងសំណូមពររបស់និសិ្សតដែលជាប្រយោជន៍ក្នុងការរៀន និងបង្រៀន ប្រកបដោយក្រមសីលធម៌ និងវិជ្ជាជីវៈគ្រូបង្រៀន។

ជំពូក ៤

ការសិក្សាស្រាវជ្រាវ

**ប្រការ២៥:** សាស្ត្រាចារ្យត្រូវរៀបចំប្រធានបទស្រាវជ្រាវឱ្យបានច្រើន ដែលពាក់ព័ន្ធនឹងមុខវិជ្ជា និងលទ្ធផល រំពឹង​ទុកដែលទទួលបានពីមុខវិជ្ជា ដោយណែនាំពីគោលបំណង និងផលប្រយោជន៍នៃការស្រាវ ជ្រាវដល់និសិ្សត។

**ប្រការ២៦:** សាស្ត្រាចារ្យត្រូវណែនាំពីវិធីសាស្រ្ត និងសៀវភៅដែលពាក់ព័ន្ធនៃការសិក្សាស្រាវជ្រាវតាមរយៈ៖

-បណ្ណាល័យ

 -អ៊ិនធឺណិត (បញ្ជាក់ពីអាសយដ្ឋានឱ្យបានច្បាស់លាស់)

 -ស្ថាប័នផ្សេងៗដែលពាក់ព័ន្ធ

**ប្រការ២៧:** សាស្ត្រាចារ្យត្រូវលើកទឹកចិត្តដល់និសិ្សតដែលធ្វើការស្រាវជ្រាវបានល្អ តាមរយៈ

-ផ្តល់លិខិតសរសើរ

 -រៀបចំវគ្គសិក្ខាសាលាដើម្បីបង្ហាញពីស្នាដៃល្អរបស់និសិ្សត

 -បោះពុម្ពតម្កល់ទុកក្នុងបណ្ណាល័យ និងចុះផ្សាយក្នុងព្រឹត្តិបត្ររបស់សាកលវិទ្យាល័យ

 -ផ្តល់ឱកាសចូលរួមក្នុងការស្រាវជ្រាវជាមួយសាកលវិទ្យាល័យដៃគូ

**ប្រការ២៨:** សាស្ត្រាចារ្យអាចធ្វើការជ្រើសរើសនិសិ្សតដែលមានសមត្ថភាពខ្ពស់ក្នុងការសិក្សាស្រាវជ្រាវ ស្នើមកសាកលវិទ្យាល័យដើម្បីបង្កើតក្រុមស្រាវជ្រាវប្រចាំមហាវិទ្យាល័យនីមួយៗ

ជំពូក ៥

អវសានគោលការណ៍

**ប្រការ២៩:** រាល់គោលការណ៍ទាំងឡាយដែលមានខ្លឹមសារខុស ឬផ្ទុយពីគោលការណ៍នេះ ត្រូវចាត់ទុកជា និរាករណ៍។

**ប្រការ៣០:** និរាករណ៍គោលការណ៍នេះ លុះត្រាតែមានការអនុម័តជាផ្លូវការ ពីគណៈគ្រប់គ្រងសាកលវិទ្យា ល័យលើការ កែតម្រូវ ឬបន្ថែមបន្ថយក្នុងជំពូក ឬប្រការមួយចំនួន​ ឬមានគោលការណ៍ថ្មីមកជំនួសទាំងស្រុង។

ជំពូក ៦

ការចូលជាធរមាន

**ប្រការ៣១:** គោលការណ៍នេះបានអនុម័តជាផ្លូវការ និងមានប្រសិទ្ធភាពប្រើប្រាស់ចាប់ពីថ្ងៃចុះហត្ថលេខានេះតទៅ។

បណ្ឌិត ទុន ភក្តី

បាត់ដំបង ថ្ងៃទី..............ខែ...............ឆ្នាំ២០....

សាកលវិទ្យាធិការ

ចម្លងជូន

* សមាជិកក្រុមប្រឹក្សាភិបាល
* សាកលវិទ្យាធិការរង

“ដើម្បីជ្រាបជាព័ត៌មាន”

* ព្រឹទ្ធបុរស ព្រឹទ្ធបុរសរង
* គ្រប់សាខា
* គ្រប់ការិយាល័យពាក់ព័ន្ធ

“ដើម្បីអនុវត្ត”

* ឯកសារ- កាលប្បវត្តិ